Comença la nova programació d'activitats esportives i culturals ‘Estiu a la mar'
01 de juliol 2019

  

  

![](/media/l5jht1nr/41_c_estiu-a-la-mar.jpg) 

 

L'Ajuntament de Sagunt des de la delegació d'Esports programa la nova edició de ‘Estiu a la mar’ una sèrie d'activitats esportives gratuïtes que tindran lloc a les platges del municipi. El programa començà a desenvolupar-se el dissabte passat, 29 de juny amb l'activitat De la Piscina a la mar i finalitzarà el 31 d'agost. Les activitats estan organitzades amb la col·laboració de diferents clubs, entitats esportives i associacions.

  

El regidor delegat d'Esports, Javier Raro ha declarat que **“l'estiu és una bona temporada per a animar a la ciutadania a fer esport i prendre hàbits saludables. Des de la delegació d'Esports oferim una diversa programació d'activitats que complementen els servicis de les platges i que s'han pensat per al conjunt de la població i per als turistes que han decidit passar les seues vacions amb nosaltres”**

  

El programa està format per tres blocs: un destinat a competicions esportives, l'altre a les activitats físiques dirigides a cuidar de la salut i un últim bloc destinat a l'animació recreativa i esportiva.

  

**Competicions esportives**

  

La programació en el bloc de competicions esportives començarà amb el Campionat de Voleibol Platja els dies 6 i 7 de juliol a la platja del Port de Sagunt, organitzat per la Federació Junta Fallera de Sagunt. Els dies 13 i 17 de juliol tindrà lloc el Torneig de Voleibol Platja per a xiquets i adults organitzat pel Club Voleibol Stella Maris, també a la platja del Port de Sagunt.Per a més informació: cv.stellamaris@gmail.com 

  

El mateix dissabte, 13 de juliol, es desenvoluparà la IV Travessia nadant a la Platja del Port de Sagunt, organitzat pel Club de Natació Màster Morvedre.Per a més informació: cnmastermorvedre@gmail.com. 

  

El següent dissabte, 20 de juliol, al mateix espai, tindrà lloc el 8é Torneig Popular i Torneig Autonòmic de Lluita Platja organitzat pel Club de Lluita Camp de Morvedre. Per a més informació: lluitacmorvedre@yahoo.es 

  

El dissabte, 10 d'agost, a la platja del Port de Sagunt, es durà a terme la 52a Volta a peu al Port del Sagunt, organitzada per CD Camp de Morvedre. Per a més informació: cdmorvedre@gmail.com 

  

Finalment, el 15 d'agost tindrà lloc l'última activitat dins d’este apartat , la Travessia al Port. Esta activitat tindrà lloc en el Port Pesquer i està organitzada per l'Ajuntament de Sagunt.

  

**Activitat física i salut**

  

Les activitats del bloc d'Activitat física i salut es dividixen entre la platja del Port de Sagunt i la platja d’Almardà i es duran a terme durant els mesos de juliol i agost de dilluns a divendres. 

  

A la platja del Port de Sagunt es duran a terme diferents activitats tant al matí com a la vesprada. A les 8.30 h, en la posta de socorrisme, tindran lloc classes de ioga i gimnàstica. A les 19.30, en la plaça de Concòrdia es duran a terme les classes de ball de zumba els dilluns i divendres i classes de ball llatí els dimarts i dijous. Els dimecres, a les 20 h tindrà lloc una sèrie de classes de marxa nòrdica. 

  

D'altra banda, a la platja d’Almardà, es duran a terme classes de ioga els dilluns i dimecres a les 19.30 h i, a la mateixa hora, els dimarts i dijous, classes de zumba.

  

**Animació recreativa i esportiva**

  

Al costat de la posta de socorrisme de la platja del Port de Sagunt tindran lloc diverses activitats esportives i recreatives de dilluns a divendres de 19 a 20.30 h. Per a obtindre més informació, s'ha de consultar en les instal·lacions esportives de la platja.

  

Els dilluns es duran a terme partits de Futvólei, un esport de fusió entre el vóley i el futbol i d'Ultimate, un esport d'equip sense contacte que reunix els elements del futbol, el bàsquet i el futbol americà. En comptes d'utilitzar una pilota, s'utilitza un disc volador.

  

Els dimarts tindran lloc els partits de Kronum, un esport d'equip que reunix les habilitats del futbol, el bàsquet i l’handbol i els partits de Beisbol Peu, un esport similar al beisbol, però sense guants ni bat. L'objectiu d'este és aconseguir la quantitat més gran de carreres possibles.

  

Els dimecres els participants podran gaudir d'una carrera d'obstacles i el dijous de partits de Tenis Platja i Rugbi Tuch. Este últim esport és una variació del rugbi però, en lloc d'utilitzar placatges, el jugador o jugadora ha d'entregar la pilota al rival quan este li fa un toc.

  

Els divendres tindran lloc diversos partits de Golbol, un esport especific per a persones amb deficiències visuals on els participants es cobriran els ulls amb un antifaç i hauran d'utilitzar el seu sentit auditiu. A la mateixa vegada també tindran lloc diversos partits de Colpbol, una activitat esportiva per a jugar en grup que té com a finalitat introduir una pilota en la porteria contrària per mitjà de colps amb la mà.

  

**Altres iniciatives: De la piscina a la mar i Campus de Voleibol**

  

Dins de la programació d' Estiu a la mar’ trobem també altres activitats que començaren este cap de setmana amb la jornada ‘De la Piscina a la Mar’ que inclou una travessia de nivell baix, mitjà i avançat, classes d' aquarunning i classes d’ aquagym. L'activitat començarà a les 9.30 del matí i està organitzada per la delegació d'Esports. 

  

Una altra de les activitats que requerixen inscripció prèvia és el Campus de Voleibol platja que tindrà lloc al costat de la posta de socorrisme a la platja del Port de Sagunt tots els dilluns, dimecres i divendres del mes de juliol a les 18 h. Esta activitat està organitzada pel Club Voleibol Stella Maris i les persones interessades a participar hauran de sol·licitar informació sobre la inscripció a través del correu electrònic cv.stellamaris@gmail.com

  

  

*   [](http://www.facebook.com/sharer.php?u=https://aytosagunto.es/va/actualitat/comenca-la-nova-programacio-d-activitats-esportives-i-culturals-estiu-a-la-mar/ "Facebook")
*   [](http://twitter.com/share?url=https://aytosagunto.es/va/actualitat/comenca-la-nova-programacio-d-activitats-esportives-i-culturals-estiu-a-la-mar/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/comenca-la-nova-programacio-d-activitats-esportives-i-culturals-estiu-a-la-mar/ "Linked In")
*   [](mailto:?body=https://aytosagunto.es/va/actualitat/comenca-la-nova-programacio-d-activitats-esportives-i-culturals-estiu-a-la-mar/)